ليمن لمتطرّف (ب لعربية يمين متطرّف) ولا ليمن لقاصح هو مفهوم ف سّياسة لّي يمكن يكونو عندو بزّاف ديال لمعاني. ف لغالب د لحالات كايشير ل لمجموعات (أحزاب، عصابات، جْماعات) لّي عندها نتيقاد كبير ل لمفهوم ديال دّيموقراطية و كاتكون عندها إيديولوجية شومولية و يمكن تكون حتّا كاتنكر أن شي جزء من لمجتمع خاص تكون عندهوم حقوق لمواطنة و يمكن ݣاع تعتابر أنهوم خاصّهوم يتحيّدو من لبلاد. ليمن لمتطرّف يمكن نلقاو فيه إيديولوجيات بحال نّازية جّديدة، لفاشية جّديدة و جّماعات دّينية لمتطرّفة ولا لأوصولية. لمفهوم كايشمل ف لعصر ديال ليوم حتّا جّماعات سّياسية شّعبوية و سّيادية. من بين لحوايج لمشروكة ما بين جّماعات د ليمن لمتطرّف كانلقاو أنّهم كاينتاقدو لنحيطاط لّي فيه لمجتمع ديال لعصر ديالهوم و ديما كايقارنوه ب شي "عصر ذهبي" ب نّسبة ليهوم هو لمعيار ديال لقوة ديال دّولة ولا جّماعة ديالهوم. من بين لأفكار لمشروكة بيناتهوم كاين حتا تّمجيد ديالهوم ل مجتمع فيه طبقة ديال سّياد (ولا شّرفا و نّبلاء) و تّمجيد ديالهوم ل رّوجولة و لكره ديالهوم ل تّحرر د لمرا و لحرّيات لفردية (لميتلية متلا)، و زيد عليها لخوف ديالهوم من تّخلاط د لأعراق (و ف شي حالات لعونصورية و تّمجيد ولا تّحقير د لأعراق).